b"\n_START_ARTICLE_\nJackson Rathbone\n_START_SECTION_\nZgodnje \xc5\xbeivljenje\n_START_PARAGRAPH_\nJackson Rathbone se je rodil kot Monroe Jackson Rathbone V v Singapurju kot sin ameri\xc5\xa1kih star\xc5\xa1ev, Randee Lynn (rojena Brauner) in Monroea Jacksona Rathbonea IV. Njegov pradedek, Monroe Jackson Rathbone II, je bil lastnik podjetja Standard Oil v New Jerseyju, ki so ga kasneje preimenovali v Exxon; Jackson Rathbone je tudi daljni sorodnik generala iz ameri\xc5\xa1ke dr\xc5\xbeavne vojne, Stonewalla Jacksona. Zaradi slu\xc5\xbebe njegovega o\xc4\x8deta pri podjetju Mobil Oil je odra\xc5\xa1\xc4\x8dal v Indoneziji in Midlandu, Teksas. V \xc4\x8dasu, ko se je \xc5\xa1olal v osnovni in srednji \xc5\xa1oli, se je udele\xc5\xbeil tudi te\xc4\x8dajev na umetni\xc5\xa1ki akademiji Interlochen, zasebni umetni\xc5\xa1ki akademiji v Michiganu, kjer se je u\xc4\x8dil igranja. Po kon\xc4\x8dani srednji \xc5\xa1oli je nameraval na \xc5\xa0kotsko kraljevo akademijo glasbe in drame, vendar je nazadnje od\xc5\xa1el v Los Angeles in pri\xc4\x8del eksperimentirati z igranjem v filmih.\n_START_SECTION_\nIgranje\n_START_PARAGRAPH_\nJackson Rathbone je s svojo igralsko kariero pri\xc4\x8del \xc5\xbee v otro\xc5\xa1tvu, ko je igral v midlandskem gledali\xc5\xa1\xc4\x8du v sklopu programa\xc2\xa0\xc2\xbbIgralci Pickwicka\xc2\xab. Nato se je po kon\xc4\x8dani srednji \xc5\xa1oli preselil v Los Angeles. Po kratkem \xc4\x8dasu v Los Angelesu je postal del igralske zasedbe oddaje Disney 411, kjer je intervjuviral bodo\xc4\x8de zvezdnike, kot so Hilary Duff in glasbeni duet sester Aly & AJ. Gostoval je tudi v serijah O.C. in Close to Home. Njegove zgodnje filmske vloge vklju\xc4\x8dujejo filme Molding Clay, Pray for Morning in Travis and Henry. Leta 2005 je dobil vlogo Nicholasa Fiskea v seriji Beautiful People. V intervjuju leta 2008 je dejal, da je bila to njegova prva glavna mo\xc5\xa1ka vloga in da mu je predstavljala velik in te\xc5\xbeaven izziv._NEWLINE_Leta 2008 je Jackson Rathbone dobil vlogo Jasperja Halea v filmski upodobitvi knji\xc5\xbene uspe\xc5\xa1nice Somrak Stephenie Meyer. Ta lik je upodobil \xc5\xa1e v nadaljevanjih filma, Mlada luna (2009) in Mrk (2010) in prihajajo\xc4\x8dih projektih, Jutranja zarja - 1. del in Jutranja zarja - 2. del, ki bosta iz\xc5\xa1la v letih 2011 in 2012. Leta 2009 je zaigral Jeremyja v filmu S. Darko, nadaljevanju uspe\xc5\xa1nice Donnie Darko (2001). Poleg tega so ga istega leta kritiki zelo hvalili za njegovo upodobitev serijskega morilca v televizijski seriji Zlo\xc4\x8dinski um. Jackson Rathbone je zaigral Sokko v filmu Zadnji gospodar vetra, filmu iz leta 2010, ki je temeljil na istoimenski animirani seriji. Film Zadnji gospodar vetra je izzval veliko kritik, saj so za vlogo Sokke izbrali belega igralca, torej Jacksona Rathbonea, obo\xc5\xbeevalci pa so si ga ve\xc4\x8dkrat predstavljali kot Azijca ali Inuita. Jackson Rathbone je dejal:\xc2\xa0\xc2\xbbMislim, da je to ena izmed tistih re\xc4\x8di, za katere si moram pobriti lase in pridobiti ve\xc4\x8d barve. Je ena izmed tistih re\xc4\x8di, za katere upam, da bodo osupnile ob\xc4\x8dinstvo.\xc2\xab Za vlogo ob izidu filma ni dobil pozitivnih kritik in leta 2010 je prejel celo zlato malino v kategoriji za\xc2\xa0\xc2\xbbnajslab\xc5\xa1ega igralca\xc2\xab._NEWLINE_Revija Variety je poro\xc4\x8dala, da je Jackson Rathbone podpisal pogodbo za igranje v neodvisnem dramskem filmu, Truckstop, katerega snemanje se je pri\xc4\x8delo septembra. V filmu bo zaigral Charlesa,\xc2\xa0\xc2\xbbmo\xc5\xa1kega s cerebralno paralizo, ki skrbi za umirajo\xc4\x8dega o\xc4\x8deta in dela na bencinski \xc4\x8drpalki, kjer se spoprijatelji z mlado prostitutko z veliko te\xc5\xbeavami.\xc2\xab Jackson Rathbone je zaigral tudi v epizodi serije No Ordinary Family, ki je iz\xc5\xa1la 9. novembra 2010._NEWLINE_Jackson Rathbone je pred kratkim prejel glavno vlogo v novi prihajajo\xc4\x8di najstni\xc5\xa1ki akcijski seriji, naslovljeni Aim High. Upodobil bo Nicka Greena, najstnika, ki obiskuje prvi letnik srednje \xc5\xa1ole in z novim \xc5\xa1olskim letom pri\xc4\x8denja kot eden izmed najbolje natreniranih najstni\xc5\xa1kih skrivnih agentov v dr\xc5\xbeavi. Snemanje serije se je pri\xc4\x8delo novembra 2010 in iz\xc5\xa1la bo leta 2011. Maja 2011 je Jackson Rathbone pri\xc4\x8del s snemanjem filma Live at The Foxes Den, kjer bo zaigral glavno vlogo, odvetnika Bobbyja Kellyja. Film \xc5\xa1e vedno snemajo. Eden izmed njegovih prihajajo\xc4\x8dih filmov je tudi film Cowgirls N' Angels, v katerem bo zaigral vlogo Justina Wooda. Film je trenutno v post-produkciji.\n_START_SECTION_\nGlasba\n_START_PARAGRAPH_\nJackson Rathbone je del glasbene skupine 100 Monkeys, ki jo je ustanovil z dvema prijateljema, ki ju je spoznal med \xc5\xa1olanjem na umetni\xc5\xa1ki akademiji Interlochen, Benom Graupnerjem in Benom Johnsonom, ter bli\xc5\xbenjima prijateljema, Jeradom Andersonom in M. Lawrenceom Abramsom (z vzdevkom\xc2\xa0\xc2\xbbUncle Larry\xc2\xab). Glasbena skupina je leta 2009 izdala tri albume. Decembra tistega leta so pri\xc4\x8deli s svojo prvo turnejo, v sklopu katere so obiskali sto mest in do sredine leta 2010 so obiskali skoraj vse ameri\xc5\xa1ke dr\xc5\xbeave. Glasbena skupina je s turnejo nadaljevala tudi leta 2011 in junija tistega leta so izdali nov album.\n_START_SECTION_\nZasebno \xc5\xbeivljenje\n_START_PARAGRAPH_\nJackson Rathbone u\xc5\xbeiva v glasbi, pisanju, petju in produciranju. Trenutno prebiva v Los Angelesu._NEWLINE_Je dober prijatelj s svojimi soigralci iz filmov serije Somrak, predvsem z Nikki Reed, Kellanom Lutzom in Ashley Greene."